Seksi

Seksi ( = sukupuoli) on ihmisen seksuaalista mielihyvää tavoittelevaa toimintaa, joka voi tapahtua yksin, kahden tai useamman henkilön välillä. Se on yksi ihmisen seksuaalisuuden ilmenemismuodoista ja keskeinen osa ihmisen lisääntymiskäyttäytymistä. Useimmiten seksillä viitataan fyysiseen toimintaan, mutta se voi määritelmästä riippuen ilmetä myös ajatuksina, fantasioina tai tunteina.
Seksi on useimmille ihmisille tärkeä osa elämää ja sillä on yleensä merkittävä rooli parisuhteiden ylläpitämisessä. Seksin harjoittamiseen on lukuisia eri tapoja, ja sen merkitys sekä siihen liittyvät tavat, normit ja arvot vaihtelevat huomattavasti yksilöiden, yhteisöjen ja kulttuurien välillä, heijastaen vallitsevia käsityksiä, identiteettejä ja mieltymyksiä.
Määritelmä.
Seksi on moniulotteinen käsite, jonka merkitys vaihtelee eri kulttuureissa ja yksilöiden välillä. Yleisesti seksillä tarkoitetaan toimintaa, joka tähtää seksuaalisen mielihyvän kokemiseen tai tuottamiseen. Seksuaalinen toiminta voi olla genitaalista tai ei-genitaalista, ja se voi sisältää fyysistä kosketusta tai tapahtua ilman sitä.
Suomen kielen sanan ”seksi” taustalla on englanninkielinen käsite ”sex appeal”, joka käännettiin suomeksi ”seksi” ja ”naisen seksuaalinen vetovoima”. Alkuaan Hollywoodin elokuvamaailmasta kotoisin oleva ilmaus levisi yleiseen kielenkäyttöön 1930-luvulla ja samalla sen merkitys laajeni ihmisen ominaisuudesta toimintaan ja sukupuolesta riippumattomaksi.
Seksuaalinen käyttäytyminen.
Seksiä ja seksuaalista käyttäytymistä ohjaavat biologiset, psykologiset ja sosiaaliset tekijät. Seksikumppanin valintaan vaikuttavat muun muassa seksuaalinen vetovoima, fyysinen viehättävyys, emotionaalinen yhteys sekä sosiaaliset ja kulttuuriset normit. Kumppanin valintaan voivat vaikuttaa myös tiedostamattomat tekijät, kuten hajuaistimukset ja feromoniviestintä. Myös ihmisen aiemmat seksuaaliset kokemukset ja traumat voivat vaikuttaa merkittävästi seksuaaliseen käyttäytymiseen. Positiiviset kokemukset vahvistavat tervettä seksuaalisuutta, kun taas negatiiviset kokemukset voivat aiheuttaa pelkoja ja estoja seksuaalisessa kanssakäymisessä.
Seksuaalisen kiinnostuksen ja kanssakäymisen tiheys ja intensiteetti vaihtelevat suuresti yksilöiden välillä. Tähän vaikuttavat muun muassa ikä, hormonitasot, stressitaso, elämäntilanne ja yleinen terveydentila.
Seksuaalinen suuntautuminen on käsite, millä pyritään kuvaamaan mihin sukupuoliin ja minä sukupuolena ihminen tuntee seksuaalista ja/tai romanttista vetoa. Heteroseksuaalit naiset tuntevat vetoa miehiin ja heteroseksuaalit miehet naisiin, homoseksuaalit samaan sukupuoleen ja biseksuaalit sekä panseksuaalit useampaan sukupuoleen. Aseksuaalit eivät koe lainkaan tai kokevat vain vähän seksuaalista vetoa. Demiseksuaalit kokevat seksuaalista vetoa vasta muodostettuaan vahvan tunnesiteen. Seksuaaliseen suuntautumiseen liittyy läheisesti myös sukupuoli-identiteetti ja sukupuolen ilmaisu, jotka voivat vaikuttaa siihen, miten henkilö kokee ja ilmaisee seksuaalisuuttaan. Transsukupuoliset ja muunsukupuoliset henkilöt voivat kokea seksuaalisuutensa eri tavoin kuin cissukupuoliset.
Seksin fysiologia.
Seksuaalinen kiihottuminen.
Seksuaalinen kiihottuminen on sekä fysiologinen että emotionaalinen reaktio, joka voi syntyä seksuaalisesta stimulaatiosta, eroottisista ajatuksista tai fantasioista, tai eroottisen materiaalin kuten pornografian katselusta tai kuuntelusta. Kiihottuminen voi tapahtua myös kehon erogeenisten alueiden stimulaation seurauksena.
Kiihottumisen aikana kehossa tapahtuu useita fysiologisia muutoksia. Verenpaine kohoaa, sydämen syke nopeutuu, hengitystiheys kasvaa ja kehon lämpötila nousee. Sukuelimissä tapahtuu merkittäviä muutoksia: miehillä penis jäykistyy ja kasvaa (erektio), ja naisilla häpyhuulet ja klitoris turpoavat verekkyyden lisääntyessä sekä emätin kostuu ja laajenee. Myös nännit herkistyvät ja voivat kovettua.
Kiihottumisreaktiot ovat yksilöllisiä, ja niiden voimakkuus ja ilmenemismuodot voivat vaihdella huomattavasti eri ihmisten välillä ja eri tilanteissa.
Orgasmi ja palautuminen.
Orgasmi on seksuaalisen reaktiosyklin huipentuma, jossa seksin aikana kertynyt neuromuskulaarinen jännitys purkautuu muutaman sekunnin aikana. Naisilla orgasmiin liittyy emättimen rytmisiä supistuksia. Miehillä penis supistelee rytmisesti ja tämän seurauksena tapahtuu siemensyöksy eli ejakulaatio, jossa siittiöt ja siemenneste purkautuvat.
Orgasmin jälkeiseen keho palaa vähitellen lepotilaan, mikä voi kestää useita tunteja. Miehillä penis palautuu normaalikokoonsa ja naisilla emätin palaa kiihottumista edeltävään tilaan. Miehillä palautumisvaiheeseen kuuluu palautumisjakso (refraktaariaika), joka voi kestää muutamasta minuutista muutamaan tuntiin, jonka aikana uusi kiihottuminen ei ole mahdollista. Naisilla vastaavaa palautumisjaksoa ei ole, vaan he voivat kiihottua uudelleen missä tahansa palautumisvaiheen vaiheessa.
Fysiologiset vaikutukset kehoon.
Seksin aikana vapautuu endorfiineja, opioideja ja dopamiinia, jotka tuottavat mielihyvän tunteita. Kiihottumisen jälkeen seuraa yleensä miellyttävä rentoutumisen tila. Seksin aikana vapautuvat oksitosiini ja vasopressiini ovat keskeisiä hormoneja ihmisten välisten siteiden muodostumisessa ja ylläpitämisessä. 
Useat seksin biokemialliset ja fysiologiset reaktiot tapahtuvat ensisijaisesti kumppanin kanssa harrastetussa seksissä eivätkä lainkaan tai huomattavasti vähäisemmässä määrin itsetyydytyksessä.
Seksin rooli ja merkitys.
Ihmisillä seksin ensisijainen biologinen tehtävä on lisääntyminen, mutta se täyttää myös tärkeitä tehtäviä läheisyyden ja kumppanuuden ylläpitämisessä parisuhteessa. Myös useilla muilla eläinlajeilla, kuten bonoboilla ja delfiineillä, on seksuaalinen toiminta ihmisten tapaan osa sosiaalista vuorovaikutusta ja sillä on lisääntymisen ohella tärkeä rooli läheisyydessä, parisuhdekäyttäytymisessä ja hyvinvoinnissa sekä fyysisessä ja psyykkisessä terveydessä.
Lapsen saamisen tavoittelun lisäksi suora motivaatio seksuaaliseen kanssakäymiseen on seksuaalisen halun ja tarpeen tyydyttäminen: seksi tyydyttää libidon ja useimmat ihmiset kokevat sen miellyttävänä. Lisäksi seksi ilmaisee yleensä tärkeänä sosiaalisen vuorovaikutuksen muotona hellyyden, kiintymyksen ja rakkauden tunteita. Halukkuus seksuaaliseen kanssakäymiseen ei kuitenkaan johdu pelkästään sisäisestä halusta: erityisesti ihmisillä sosiaaliset ja kulttuuriset odotukset sekä kumppanin toiveet seksin tiheydestä ja toteutuksesta ovat merkittävässä roolissa.
Vaikka orgasmi usein nähdään seksin päämääränä ja seksuaalisen toiminnan luonnollisena päätöksenä, se ei ole kummallekaan sukupuolelle välttämätön edellytys mielihyvän ja tyydytyksen kokemiselle. Esimerkiksi karezzaseksissä orgasmia pyritään aktiivisesti välttämään.
Seksin muodot.
Seksiä voidaan harjoittaa monin eri tavoin, joko yksin tai kumppanin/kumppanien kanssa. Seksin yleisimpänä tarkoituksena on tuottaa seksuaalista mielihyvää, kiihottumista ja nautintoa, joita jokainen kokee yksilöllisesti.
Seksi kumppanin kanssa.
Kumppanin kanssa harjoitettava seksi voi sisältää useita erilaisia toimintoja:
Emätinyhdyntä.
Emätinyhdyntä tarkoittaa peniksen viemistä emättimeen. Emättimen limakalvot kostuvat kiihottumisen myötä, mikä helpottaa yhdyntää. Emätin mukautuu peniksen tai seksivälineen kokoon. Monet kokevat mielihyvää emättimen etuosan ja G-pisteen stimulaatiosta. Ilman ehkäisyä emätinyhdynnästä voi seurata raskaus.
Suuseksi.
Suuseksi tai oraaliseksi tarkoittaa suun ja kielen käyttämistä kumppanin sukupuolielinten kiihottamiseen. Fellaatiossa penis otetaan suuhun ja sitä stimuloidaan kielellä, huulilla ja suun liikkeillä. Cunnilinguksessa kieltä ja huulia käytetään klitoriksen, häpyhuulien ja emättimen aukon stimuloimiseen. Anilinguksessa stimuloidaan peräaukon aluetta suulla ja kielellä. 
Hyväilyseksi.
Hyväilyseksi sisältää koskettelua, sivelyä ja hierontaa kehon eri osiin. Tähän voi kuulua kehon herkkien alueiden kuten niskan, huulien, rintojen, nännien ja sukupuolielinten hyväily, suutelu ja koskettelu. Sormettaminen tarkoittaa emättimen tai peräaukon stimulointia sormilla. Käsihoito tarkoittaa peniksen stimulointia kädellä. Hyväilyseksiä voidaan harjoittaa myös hankaamalla sukupuolielimiä toisiaan vasten ilman penetraatiota.
Anaaliseksi.
Anaaliseksi tarkoittaa peniksen tai seksivälineen työntämistä peräaukkoon. Peräaukko ja peräsuoli sekä miehen eturauhanen ovat herkkiä alueita joiden stimuloinnista voi saada mielihyvää ja saavuttaa jopa orgasmin. Liukuvoiteen käyttö on tärkeää, sillä peräaukko ei tuota omaa liukastetta. Anaaliseksistä ei voi tulla raskaaksi, mutta seksitautien riski on suurempi. 
Ryhmäseksi.
Ryhmäseksi tarkoittaa seksuaalista toimintaa useamman kuin kahden henkilön kesken. Tähän voi kuulua kolmen tai useamman henkilön välinen seksi tai parinvaihto. Osallistujat voivat harjoittaa erilaisia seksin muotoja samanaikaisesti tai vuorotellen. Ryhmäseksi voi sisältää myös tarkkailua tai vaihtuvaa osallistumista.
Sooloseksi.
Itsetyydytys eli sooloseksi on yleinen seksin muoto, jossa henkilö tuottaa itselleen seksuaalista mielihyvää. Siihen voi kuulua sukupuolielinten koskettelua käsin tai seksivälineillä, kehon muiden herkkien alueiden stimulointia, fantasiointia ja eroottisen materiaalin käyttöä. Sitä pidetään turvallisena tapana tutustua omaan kehoon ja seksuaalisuuteen.
Ei-fyysinen seksi.
Seksi voi olla myös ei-fyysistä toimintaa. Puhelinseksi ja seksiviestittely ovat puhelimen tai muun viestintälaitteen avulla tapahtuvaa seksuaalista toimintaa. Kyberseksi on virtuaalisessa ympäristössä tapahtuvaa seksuaalista kanssakäymistä.
Voyeurismi eli tirkistely tarkoittaa seksuaalisen mielihyvän saamista toisen henkilön katselemisesta joko tämän tietäen tai tietämättä. Ekshibitionismi puolestaan tarkoittaa erotisoitujen ruumiinosien tai seksuaalisen toiminnan paljastamista toisille.
Seksin harjoittaminen.
Suostumus.
Seksuaalisen kanssakäymisen tulee aina perustua kaikkien osapuolten vapaaehtoiseen suostumukseen, muuten kyseessä voi olla seksuaalinen hyväksikäyttö tai raiskaus. Suomessa seksuaalista itsemääräämisoikeutta suojataan lainsäädännöllä.
Kommunikaatio seksin aikana.
Yksi tärkeimmistä ennustajista molempien kumppaneiden tyytyväisyydelle seksin tiheyteen, kestoon ja toteutukseen on avoin viestintä toiveista ja tarpeista. Koska seksiin liittyy monissa kulttuureissa lukuisia tabuja, monien ihmisten tuntuma omiin mieltymyksiin sekä kyky puhua niistä on rajoittunut. Näiden rajoitusten voittaminen, esimerkiksi seksuaali- tai pariterapian yhteydessä pelkojen purkamisen ja viestintätaitojen harjoittelun kautta, edistää tyydyttävää seksielämää.
Esileikki.
Esileikki on seksin osa, joka edeltää ja valmistaa yhdyntään tai muuhun intiimiin kanssakäymiseen. Esileikki voi kestää muutamista minuuteista tunteihin, ja sen tarkoituksena on lisätä seksuaalista kiihottumista ja parantaa molempien osapuolten nautintoa. Tutkimusten mukaan naisille esileikki on erityisen tärkeä osa seksuaalista nautintoa, ja monet pitävät sitä jopa tärkeämpänä kuin varsinaista yhdyntää. Esileikkiin voi kuulua suutelua, koskettelua, hierontaa, suuseksiä ja erilaisten seksivälineiden käyttöä. Monipuolinen esileikki, joka sisältää useita erilaisia aktiviteetteja, lisää merkittävästi orgasmin todennäköisyyttä. Viittä eri seksuaalista aktiviteettia sisältänyt esileikki johti tutkimuksen mukaan orgasmiin 89 prosentilla naisista.
Seksilelut ja apuvälineet.
Seksivälineet ovat esineitä, joita käytetään seksuaalisen nautinnon lisäämiseen joko yksin tai kumppanin kanssa. Näiden välineiden käyttö on yleistynyt ja normalisoitunut 2000-luvulla, ja niitä myydään nykyään tavallisissa kaupoissa ja marketeissa.
Seksivälineitä on saatavilla monissa eri muodoissa ja käyttötarkoituksissa. Yleisiä tuotteita ovat vibraattorit, dildot, tekovaginat, klitoriskiihottajat, penisrenkaat, anaalitapit, sekä hierontaöljyt ja liukuvoiteet
Fantasiat ja roolileikit.
Seksuaaliset fantasiat ja roolileikit ovat yleinen osa seksiä. Fantasiat voivat olla mielikuvituksen tuotetta ilman toteutusaikomusta tai toimia inspiraationa seksuaalisille kokeiluille.
Kyselytutkimuksen mukaan Suomessa yleisimpiä fantasioita ovat ryhmäseksiin liittyvät fantasiat, sitomiseen liittyvät fantasiat sekä julkisella paikalla harrastettavaan seksiin liittyvät fantasiat. Seksuaaliterapeutit korostavat, että fantasioiden kokeminen on normaalia ja tervettä, eikä kaikkia fantasioita tarvitse tai ole tarkoituskaan toteuttaa. Monille pelkkä fantasiointi riittää tuottamaan mielihyvää ja toimimaan stressinpurkukeinona.
BDSM on yläkäsite, joka sisältää bondagen (sitominen), sadomasokismin (S&amp;M) sekä dominoinnin ja alistumisen (D/s). Näissä seksuaalisuuden muodoissa keskeistä on kurin, vapauden ja vastuun harjoittaminen yhteisymmärryksessä.
Parafiliat ovat seksuaalisen mielihyvän muotoja, joissa kiihottuminen tapahtuu välillisesti tietyn kohteen avulla. Useimmilla ihmisillä on parafilisia mielikuvia, jotka eivät konkretisoidu toiminnaksi.
Seksuaaliterveys.
Seksuaaliterveyden ylläpitämiseen kuuluu olennaisena osana turvaseksi, joka tarkoittaa seksuaalista kanssakäymistä, jossa huomioidaan seksitautien ja ei-toivottujen raskauksien ehkäisy. Kondomi on tärkein turvaseksin menetelmä, sillä se suojaa sekä seksitaudeilta että raskaudelta, kun taas muut ehkäisymenetelmät kuten ehkäisypillerit ja kierukat suojaavat vain raskaudelta. Myös rokotteet HPV:tä ja B-Hepatiittia vastaan ja tartunnanjäljitys ovat tehokkaita keinoja seksitautien torjumiseen. Säännölliset terveystarkastukset, kuten gynekologiset tutkimukset, papakokeet ja sukupuolitautitestit, edistävät seksuaaliterveyden ylläpitoa.
Seksuaalihäiriöt ovat yleisiä ongelmia, jotka voivat vaikuttaa merkittävästi elämänlaatuun. Yleisimpiä ovat erektiohäiriöt, ennenaikainen tai viivästynyt siemensyöksy, yhdyntäkivut, vaginismi, orgasmivaikeudet ja seksuaalisen halun häiriöt, joiden taustalla voi olla fyysisiä, psyykkisiä tai ihmissuhteisiin liittyviä tekijöitä. Näihin ongelmiin on saatavilla apua terveydenhuollosta ja seksuaaliterapiasta.
Seksuaalikasvatusta pidetään tärkeänä osana koulutusjärjestelmää. Sen tavoitteena on tarjota tietoa seksistä, seksuaalisuudesta ja turvaseksistä sekä tukea nuorten seksuaalista kehitystä.
Tilastoja.
Seksiä harrastetaan 0-20 kertaa viikossa. Frequency of intercourse tends to decline with age. Vaihdevuosien jälkeen osa naisista vähentää yhdyntöjen määrää, toiset eivät. Yhdysvalloissa parisuhteessa seksin määrä on keskimäärin 112 kertaa vuodessa 18–29-vuotiailla, 86 kertaa vuodessa 30-39-vuotiailla ja 69 kertaa vuodessa 40-49-vuotiailla. 2000-luvulla seksin määrä on vähentynyt ("seksilama").
Suomi.
Suomalaiset harrastavat seksiä keskimäärin 3,8 kertaa kuussa. Aina kuusikymppisiin asti 2-4 prosenttia sekä naisista että miehistä harrastaa seksiä päivittäin. Tuoreissa suhteissa on enemmän seksiä.
Parisuhteessa elävät ovat hyvin tyytyväisiä seksielämäänsä, etenkin naiset.
Polyamorinen suhde oli vain 0,04 %:lla, avoin suhde 3 %:lla suomalaisista vuonna 2024. Avoin suhde oli yleisintä alle 35-vuotiailla ja alle kaksi vuotta seurustelleilla.
Ei-avoimessa suhteessa elävistä uskottomia oli nykyisessä suhteessa ollut joka viides mies ja joka kymmenes nainen, yli kymmenen vuoden suhteessa joka neljäs mies ja joka kuudes nainen. Miehillä kumppanin vähäinen halu oli yleisempi syy kuin naisilla. Kumppanin pettämistä epäili noin joka viides nainen ja mies, mutta vain 6 % ja 4 % oli varmoja.
Seksin yhteiskunnallisen aseman historia.
Seksin yhteiskunnallinen merkitys ja siihen liittyvät normit ovat vaihdelleet merkittävästi eri kulttuureissa ja aikakausina. Varhaisissa korkeakulttuureissa seksuaalisuus oli usein yhteydessä uskonnollisiin rituaaleihin ja hedelmällisyyskultteihin. Muinaisessa Mesopotamiassa ja Egyptissä seksuaalisuus oli osa temppelipalvelusta, ja esimerkiksi Inannan ja Min kaltaiset hedelmällisyyden jumalat olivat keskeisiä palvonnan kohteita. 
Intiassa seksuaalisuutta käsiteltiin avoimesti sekä uskonnollisissa että filosofisissa teksteissä. Noin 100-luvulla jaa. kirjoitettu Kamasutra on yksi varhaisimmista säilyneistä seksuaalioppaista. Kiinassa taolainen perinne kehitti monipuolisen seksuaaliterveyden filosofian, joka korosti seksuaalienergioiden tasapainoa.
Kreikkalais-roomalaisessa kulttuurissa seksuaalisuus oli vahvasti läsnä niin mytologiassa, taiteessa kuin yhteiskunnallisissa käytännöissä. Monet seksuaalisuuteen liittyvät termit ja käsitteet periytyvät antiikin Kreikasta, kuten kuten erotiikka ja nymfomania. Naiset olivat yleensä miesten omaisuutta, mutta prostituoidut, erityisesti koulutetut hetairat, saattoivat saavuttaa huomattavaa varallisuutta ja vaikutusvaltaa. Lesboksen saarelta kotoisin olleen runoilija Sapfon vaikutuksesta termi ”lesbo” johdettiin kuvaamaan naisten välistä seksuaalista suuntautumista. Antiikin Rooman Bakkanaaleissa, Bacchus-jumalan kunniaksi järjestetyissä juhlissa, seksuaaliset normit höllennettiin täysin. Nämä juhlat kiellettiin lopulta vuonna 186 eaa. niiden riettauden ja hedonismin vuoksi. Roomalaiset kehittivät myös varhaisia ehkäisymenetelmiä. Islamin kultakauden aikana 800-1200-luvuilla arabialaiset ja persialaiset oppineet kehittivät edistyneitä teorioita seksuaaliterveydestä ja kirjoittivat kattavia seksuaalioppaita.
Kristinuskon vaikutus länsimaiseen seksuaalimoraaliin oli merkittävä keskiajalta alkaen. Kirkko pyrki säätelemään seksuaalisuutta rajoittamalla sen avioliiton ja lisääntymisen piiriin. Seksi yhdistettiin perisyntiin, ja selibaattia pidettiin hengellisesti puhtaimpana elämäntapana. Kupan leviäminen 1500-luvulla osoitti, etteivät ihmiset noudattaneet kirkon oppeja täysin. Prostituutio oli Euroopassa laajalle levinnyttä - esimerkiksi Roomassa oli vuonna 1490 noin 7000 prostituoitua. Afrikan ja Amerikan alkuperäiskansojen kulttuureissa oli usein huomattavasti avoimempi suhtautuminen seksuaalisuuteen ennen kolonialismia.
1900-luvulla seksuaalisuuden tutkimus tieteellistyi. Sigmund Freudin psykoanalyyttinen teoria ja Alfred Kinseyn empiiriset tutkimukset vaikuttivat merkittävästi seksuaalisuuden ymmärtämiseen. Ehkäisypillerin kehittäminen 1960-luvulla ja seksuaalinen vallankumous muuttivat erityisesti naisten seksuaalista itsemääräämisoikeutta länsimaissa. AIDSin leviäminen 1980-luvulla toi uusia näkökulmia seksuaaliterveyteen globaalisti.
2000-luvulla digitalisaatio, sosiaalinen media ja deittisovellukset ovat muuttaneet merkittävästi seksuaalisen kanssakäymisen ja kumppanin etsimisen tapoja. Samalla keskustelu seksuaalioikeuksista on lisääntynyt maailmanlaajuisesti, vaikka asenteet ja lainsäädäntö vaihtelevat edelleen huomattavasti eri maissa, ja seksiin liittyy edelleen tabuja ja rajoituksia. Vaihtelua on muun muassa suhtautumisessa esiaviolliseen seksiin, seksuaalivähemmistöihin sekä sukupuolirooleihin liittyen.